10 साल बाद भी खौफनाक मंजर नहीं भूले हैं सांसद के साथ मैच देख रहे लोग
गालूडीहथाना क्षेत्र के बाघुड़िया में शनिवार को दिवंगत सांसद सुनील महतो की शहादत को लोग याद करेंगे। कार्यक्रम के आयोजन की तैयारियां पूरी कर ली गई हैं। इससे पूर्व गालूडीह चौक पर स्थित सांसद सुनील महतो झामुमो नेता प्रभाकर महतो के प्रतिमा पर माल्यार्पण किया जाएगा। उसके बाद बाघुड़िया स्थित स्कूल के निकट शहादत मैदान में उनकी आदमकद प्रतिमा पर श्रद्धा सुमन अर्पित किया जाएगा। इस दौरान खेलकूद का भी आयोजन होगा। फुटबॉल मैच भी होगा। यह जानकारी सुनाराम सोरेन ने दी है। जानकारी हो कि सांसद सुनील महतो 4 मार्च 2007 को इसी बाघुड़िया मैदान में एक फुटबॉल मैच में मुख्य अतिथि के रूप में शामिल थे। शाम में नक्सलियों ने चारों ओर से सुनील महतो को घेरकर हजारों की भीड़ में गोलियों से भून दिया था। इसमें उनके दो बॉडीगार्ड भी मारे गए थे। उनके हथियार भी नक्सलियों ने लूट लिए थे। उनके वाहन को भी फूंकने का प्रयास किया गया था। उसके बाद से हर साल यहां सुनील महतो की शहादत मनाई जाती है। उस दौरान मंच पर मौजूद कई लोग अब भी भी उस भयावह मंजर को नहीं भूल पाए हैं। कार्यक्रम में पूर्व विधायक रामदास सोरेन के अलावे लाल्टू महतो, श्रवण अग्रवाल, भूतनाथ हांसदा, जगदीश भकत, सुनील मुर्मू, निर्मल चक्रवर्ती आदि भी शामिल रहेंगे।
घटना को याद सिहर उठता है मन : खुदीराम महतो
सांसदहत्याकांड के गवाह दो प्रमुख ने कहा- आज भी उस भयावह मंजर को नहीं भूले हैं। हमलोगों ने किसी तरह भागकर जान बचाई। सुनील महतो हत्याकांड का गवाह खुदीराम महतो ने बताया कि 4 मार्च 2007 की शाम फुटबॉल मैच के दौरान अतिथियों के साथ मंच पर अगली पंक्ति में बैठे थे। तीन व्यक्ति छोड़कर उनकी पंक्ति में ही सांसद सुनील महतो भी बैठे थे। थोड़ा अंधेरा होने के बाद नक्सलियों ने धीरे-धीरे मंच को चारों ओर से घेर लिया। किसी को कुछ समझ में आता इसके पूर्व सांसद के चारों बॉडीगार्ड को नक्सलियों ने पीछे से कब्जे में ले लिया। उसके बाद फायरिंग शुरू कर दी। इससे भगदड़ मच गई। इसी दौरान एक नक्सली सुनील महतो पर गोली चलाने लगा। मैं भी दौड़ लगा दिया। तब तक भागता रहा जब तक अपने गांव नहीं पहुंच गया।
जिंदगी में ऐसा भयावह मंजर नहीं देखा : हुडिंग सोरेन
सांसदहत्याकांड के दूसरे गवाह हुडिंग सोरेन ने बताया कि आज भी उस भयावह मंजर को नहीं भूले हैं। ऐसा केवल अब तक फिल्म में ही देखा था। उन्हें विश्वास नहीं हो रहा था कि यह सबकुछ सच में हो रहा था। मैं मंच के पीछे खड़ा होकर फुटबॉल देख रहा था। इस बीच कुछ संदिग्ध लोग मंच के आसपास आकर मंडराने लगे। उन्हें आभास नहीं था कि ये नक्सली होंगे। किसी के पास बड़ा हथियार नहीं था। सभी छोटे हथियार के साथ पहुंचे थे। इससे पूर्व मैं कुछ समझ पाता फायरिंग शुरू हो गई। 5 मिनट के अंदर देखा कि सुनील महतो जमीन पर गिर गए हैं। उन्हें समझने में देर नहीं लगी कि नक्सली हमला हो चुका है। सुनील महतो को गोली मार दी गई थी। इसी बीच भगदड़ मच गई। मैं भी जान बचाकर वहां से भाग निकला। अपने घर पहुंचकर राहत की सांस ली।
hin_Deva hin_Deva hin_Deva hin_Deva hin_Deva hin_Deva